b'\n_START_ARTICLE_\nKum II\n_START_SECTION_\nRadnja\n_START_PARAGRAPH_\nRadnja se sastoji od dvije pri\xc4\x8de, prezentirane paralelno. Jedna govori o Michaelu Corleoneu 1958. i 1959. godine, nakon doga\xc4\x91aja iz prvog filma; druga govori o njegovom ocu, Don Vitu Corleoneu, od njegovog djetinjstva na Siciliji (1901.) do nastanka obitelji Corleone u New Yorku (1917.-1925.) tijekom prve \xc4\x8detvrtine dvadesetog stolje\xc4\x87a._NEWLINE_Film po\xc4\x8dinje 1901., u gradu Corleone na Siciliji, na pogrebu mladog Vitova oca, Antonija Andolinija, koji je ubijen jer je odbio platiti lokalnom mafija\xc5\xa1kom \xc5\xa1efu, Don Cicciou. Tijekom procesije, odjekuju pucnjevi te \xc5\xbeena povi\xc4\x8de da je Vitov stariji brat, Paolo, ubijen jer se zakleo na osvetu Donu. Vitova majka odlazi s njim Don Cicciou da moli za milost. Ciccio odbija, znaju\xc4\x87i da \xc4\x87e se devetogodi\xc5\xa1nji Vito kad-tad osvetiti. Majka izvla\xc4\x8di no\xc5\xbe i stavlja ga Don Cicciou pod vrat da dadne vremena Vitu da pobjegne. Cicciovi ljudi ubijaju Vitovu majku i pretra\xc5\xbeuju grad tra\xc5\xbee\xc4\x87i dje\xc4\x8daka. Dje\xc4\x8daku poma\xc5\xbeu ljudi u Corleoneu i ukrcavaju ga na brod za New York. Na otoku Ellis, slu\xc5\xbebenik u Imigracijskom uredu pita Vita za ime, ali on ostaje nijem; drugi \xc4\x8dovjek pro\xc4\x8dita oznaku s odje\xc4\x87e i ka\xc5\xbee Vito Andolini iz Corleonea, te ga registriraju kao Vito Corleone._NEWLINE_Kasnih pedesetih, sli\xc4\x8dno kao i u otvaranju prvog filma, Michael Corleone, Kum obitelji Corleone, rje\xc5\xa1ava razne poslove i obiteljske probleme tijekom rasko\xc5\xa1ne proslave prve pri\xc4\x8desti svog sina Anthonyja na svom posjedu na jezeru Tahoe. Sastaje se sa senatorom Nevade, Patom Gearyjem, koji prezire Corleonove, da bi se dogovorili oko honorara za licence za kockarske igre, jer obitelj kupuje hotele i casina._NEWLINE_Michael se tako\xc4\x91er suo\xc4\x8dava sa sestrom Connie, koja se sve vi\xc5\xa1e otima kontroli i koja se nedavno razvela, ali se opet planira preudati \xc5\xa1to Michael ne odobrava. Sastaje se i s Johnnyjem Olom, \xc5\xbeidovskim mafija\xc5\xa1em i desnom rukom Hymana Rotha, koji podr\xc5\xbeava Michaelove namjere u vezi s kockarskim biznisom. Michael prima i Franka "Five Angels" Pentangelija, koji je preuzeo teritorij Petera Clemenze nakon njegove smrti, te sad ima problema s bra\xc4\x87om Rosato, koje podupire Roth. Pentangeli naglo odlazi, te dobacuje: "tvoj otac sura\xc4\x91ivao je s Hymanom Rothom, tvoj otac je po\xc5\xa1tovao Hymana Rotha, ali tvoj otac nikada nije \'vjerovao\' Hymanu Rothu." Kasnije te ve\xc4\x8deri, dogodio se poku\xc5\xa1aj ubojstva na Michaela, koji je pre\xc5\xbeivio nakon \xc5\xa1to je njegova \xc5\xbeena Kay primijetila da su zavjese u spava\xc4\x87oj sobi rastvorene. Nakon toga, Michael ka\xc5\xbee Tom Hagenu da je poku\xc5\xa1aj ubojstva izveden uz pomo\xc4\x87 nekog iznutra te da on mora oti\xc4\x87i te mu prepu\xc5\xa1ta sve ovlasti u za\xc5\xa1titi njegove obitelji._NEWLINE_1917., odrasli Vito Corleone \xc5\xbeivi u New Yorku, radi u trgovini s prijateljem Gencom Abbandandom. Susjedstvo kontrolira \xc4\x8dlan Crne ruke, Don Fanucci, koji reketari lokalne trgovce za za\xc5\xa1titu. Budu\xc4\x87i da trgovac nije mogao platiti Fanucciju redoviti iznos, Vito gubi posao zbog Fanuccijeva ne\xc4\x87aka. Vito susre\xc4\x87e Petera Clemenzu te njih dvojica po\xc4\x8dine prvo kazneno djelo zajedno, kradu\xc4\x87i elegantni sag iz lokalnog stana. To je bio Clemenzin na\xc4\x8din da vrati Vitu jer mu je ovaj sakrio pi\xc5\xa1tolje._NEWLINE_Michael se sastaje s Hymanom Rothom na Floridi i ka\xc5\xbee mu kako vjeruje da je Frank Pentangeli odgovoran za atentat, te da \xc4\x87e Pentangeli platiti za nj. Putuju\xc4\x87i za Brooklyn, Michael daje do znanja Pentangeliju da je svjestan da Roth stoji iza svega, te da ima plan, ali treba Frankieja da sura\xc4\x91uje s bra\xc4\x87om Rosato da smiri Rotha. Michaelov brat Fredo prima misteriozan poziv u no\xc4\x87i od nekoga tko se predstavio kao "Johnny". Kad se Pentangeli po\xc5\xa1ao sastati s bra\xc4\x87om Roseto, re\xc4\x8deno mu je "Pozdrav od Michaela Corleonea". Napadnut je i ostavljen be\xc5\xbeivotan zajedno sa svojim tjelohraniteljem, Williejem Ciccijem. Tom Hagen pozvan je u Nevadu jer je senator Geary na\xc4\x91en u krevetu s mrtvom prostitutkom. Fredo je odjurio do mjesta doga\xc4\x91aja, a Tom ponudi senatoru "prijateljstvo" u zamjenu za usluge u kockarskom biznisu. Hagen mu ka\xc5\xbee da je cura nepoznata, da nema obitelji tko bi znao da radi u bordelu. Hagen instruira Gearyja da nazove njegov ured i, kao alibi, ka\xc5\xbee da je bio gost Michaela Corleonea u Tahoeu._NEWLINE_U me\xc4\x91uvremenu, Michael se sastaje s Rothom u Havani, na Kubi, krajem 1958., za vrijeme dok je predsjednik Fulgencio Batista zagovarao ameri\xc4\x8dke investicije, i dok komunisti\xc4\x8dki gerilci aktivno planiraju Kubansku revoluciju. Zajedno s ostalim biznismenima, slavi se Rothov ro\xc4\x91endan i razgovara se o novim ulaganjima u legalne poslove u Americi. U jednom trenutku, Michael spomene kako bi pobunjenici mogli pobijediti, \xc5\xa1to bi moglo ote\xc5\xbeati poslove na Kubi. Taj komentar navede Rotha da napomene da Michael nije donio dva milijuna dolara kako bi u\xc5\xa1ao u partnerstvo. Fredo sti\xc5\xbee u Havanu s novcem u aktovci, a nakon \xc5\xa1to Michael spominje Hymana Rotha i Johnnyja Olu, Fredo ka\xc5\xbee da ih nikad nije sreo. Senator Geary i ostali ljudi iz vlade dolaze u Washington i Michael ho\xc4\x87e da ih Fredo zabavi u gradu. Michael povjerljivo ka\xc5\xbee Fredu da ga je Roth htio ubiti, te unato\xc4\x8d stalnim Rothovima pri\xc4\x8dama kako mu se bli\xc5\xbei kraj, nema namjere podijeliti svoje bogatstvo i ho\xc4\x87e ubiti Michaela nakon proslave Nove godine. Michael ga uvjerava da je ve\xc4\x87 povukao svoj potez, te da "Hyman Roth ne\xc4\x87e do\xc4\x8dekati Novu godinu". Kad na kratkom sastanku Michael upita tko je dao dopu\xc5\xa1tenje za ubojstvo Franka Pentangelija, Hyman Roth izbjegava odgovor, te skre\xc4\x87e temu na ubojstvo svog starog prijatelja Moea Greenea (pojavljuje se u prvom filmu). Dok provodi vrijeme u klubu s ameri\xc4\x8dkim politi\xc4\x8darima, Fredo se pretvara da ne prepoznaje Johnnyja Olu. Malo kasnije, u seks klubu, Fredo glasno spominje da je bio na tom mjestu Johnnyjem Olom jednom prije, demantiraju\xc4\x87i samog sebe kad je rekao da se nikad nije sreo s Rothom ili Olom. Michael shva\xc4\x87a da je izdajnik njegov vlastiti brat te nala\xc5\xbee svom tjelohranitelju da ubije Rotha. Johnny Ola je zadavljen, ali Roth, u kriti\xc4\x8dnom stanju, odvezen je u bolnicu. Michaelov \xc4\x8dovjek poku\xc5\xa1ao je ubiti Rotha u njegovom bolni\xc4\x8dkom krevetu, ali ga ubijaju stra\xc5\xbeari prije nego \xc5\xa1to je obavio zadatak. Na proslavi Nove godine, Michael zgrabi Freda \xc4\x8dvrsto za glavu i poljubi ga: "Znam da si to bio ti, Fredo; slomio si mi srce." Komunisti\xc4\x8dka revolucija pobje\xc4\x91uje i mnogi gosti bje\xc5\xbee. Fredo odbija i\xc4\x87i s Michaelom, unato\xc4\x8d Michaelovim uvjeravanjima da je on jo\xc5\xa1 njegov brat i da je to jedini izlaz. Po povratku u SAD, Michael upita Hagena o Fredu. Hagen ka\xc5\xbee da je Roth pobjegao s Kube nakon \xc5\xa1to je pre\xc5\xbeivio sr\xc4\x8dani udar i da se oporavlja u Miamiju; njegov tjelohranitelj je mrtav, a Fredo se vjerojatno skriva u New Yorku. Hagen ga tako\xc4\x91er obvje\xc5\xa1tava da je Kay pobacila._NEWLINE_Pri\xc4\x8da se vra\xc4\x87a na Vitovu pri\xc4\x8du gdje je Don Fanucci postao svjestan poslovne suradnje izme\xc4\x91u Vita, Clemenze i Tessia, te ho\xc4\x87e svoj udio. Clemenza i Tessio pristaju platiti Fanucciju, ali Vito se protivi i ka\xc5\xbee prijateljima da prepuste novac njemu i uvjerava ih da \xc4\x87e Fanucci prihvatiti manje. Vito pla\xc4\x87a Fanucciju samo 100 dolara umjesto 600 koliko je tra\xc5\xbeio. Fanucci prihva\xc4\x87a i tako daje do znanja Vitu kako je slab. Tijekom fe\xc5\xa1te u susjedstvu, Vito ubija Fanuccija u njegovoj zgradi. Vito zara\xc4\x91uje po\xc5\xa1tovanje susjedstva i posreduje kod lokalnih prepirki. Postaje \xc5\xa1ef je sve br\xc5\xbee rastu\xc4\x87eg poduze\xc4\x87a za uvoz maslinovog ulja, Genco Olive Oil._NEWLINE_Michael se vra\xc4\x87a ku\xc4\x87i i suo\xc4\x8dava se s gubitkom nero\xc4\x91enog djeteta i stanjem u obitelji. U me\xc4\x91uvremenu, senatorski odbor, \xc4\x8diji je \xc4\x8dlan senator Geary, priprema istragu o poslovima obitelji Corleone. Ispituju nezadovoljnog vojnika Corleoneovih Willieja Ciccija, ali njegovo svjedo\xc4\x8denje nije dovoljno korisno budu\xc4\x87i da mu Michael nikad nije davao izravne naredbe._NEWLINE_Michael se pojavljuje pred odborom. Senator Geary radi show, pru\xc5\xbea potporu talijanskoj manjini u Americi i odlazi prije po\xc4\x8detka. Michael izaziva odbor da izvede svjedoka koji \xc4\x87e potvrditi optu\xc5\xbebe protiv njega. U sljede\xc4\x87oj sceni, otkriva se da je Frank Pentangeli \xc5\xbeiv. Nagodio se s FBI-em i spreman je svjedo\xc4\x8diti protiv Michaela. Tom Hagen i Michael raspravljaju o ovom problemu, opa\xc5\xbeaju\xc4\x87i kako je Rothova taktika funkcionirala. Michael se sastaje privatno s bratom Fredom. Fredo spominje kako se osje\xc4\x87a zapostavljenim, da on nije glup i da zaslu\xc5\xbeuje po\xc5\xa1tovanje. Ka\xc5\xbee kako je podupirao Rotha misle\xc4\x87i da \xc4\x87e se okoristiti, ali nikad nije htio da ubiju Michaela. Tako\xc4\x91er spominje da je Senatov odvjetnik na Rothovoj strani. Michael mu mirno odvrati da ga vi\xc5\xa1e ne smatra bratom i da ga ne \xc5\xbeeli vidjeti. Frank Pentangeli pristupio je svjedo\xc4\x8denju pred Senatom. Michael tako\xc4\x91er dolazi, u pratnji nepoznate osobe. Njegova prisutnost natjera Franka da povu\xc4\x8de svoju izjavu. Kad Pentangelija upitaju je li slu\xc5\xbeio caporegimeu Peteru Clemenzi, on ka\xc5\xbee da nije, te da je sve \xc5\xa1to je rekao FBI-u la\xc5\xbe. Upitan tko je nepoznati \xc4\x8dovjek, Hagen odvrati da je to Vincenzo, Frankov brat, te da je do\xc5\xa1ao pru\xc5\xbeiti podr\xc5\xa1ku bratu. Bez daljnjeg svjedo\xc4\x8denja, odbor je morao odustati od optu\xc5\xbebi, a Hagen zahtijeva ispriku za njih. U hotelskoj sobi, Michael i Kay se sva\xc4\x91aju jer se ona \xc5\xbeeli odseliti s djecom. Michael ka\xc5\xbee da shva\xc4\x87a njezinu bol zbog izgubljenog djeteta, ali da \xc4\x87e stvari do\xc4\x87i na svoje mjesto. Kay odgovara: "Michael, ti si slijep. Nije to bio poba\xc4\x8daj, bio je to abortus!", te da zbog toga \xc5\xa1to je on Sicilijanac, ona zna da joj nikad ne\xc4\x87e oprostiti. Ova izjava razbjesni Michaela, koji udara Kay, te joj ka\xc5\xbee da nikada ne\xc4\x87e uzeti njihovu djecu._NEWLINE_Pri\xc4\x8da se vra\xc4\x87a na Vitovu, gdje on i njegova obitelj putuju na Siciliju da oja\xc4\x8da komercijalne veze tvrtke za uvoz maslinova ulja i njihove poslove s Don Tommasinom. Vito i Tommasino posje\xc4\x87uju ostarjelog Don Ciccioa da ga pitaju za blagoslov. Kad ga upita za oca, Vito ka\xc5\xbee: "Moj otac je Antonio Andolini, a ovo je za tebe!", paraju\xc4\x87i mu trbuh no\xc5\xbeem. Dok su napu\xc5\xa1tali posjed, zadnji pre\xc5\xbeivjeli Don Cicciov tjelohranitelj pogodio je Tommasina u noge, \xc5\xa1to je ovog obilje\xc5\xbeilo prepoznatljivim \xc5\xa1epanjem. Kako je vendetta izvr\xc5\xa1ena, Vito i njegova njegova obitelj napustili su Siciliju._NEWLINE_Cijela obitelj Corleone ponovno se okupila kad je Carmela Corleone, Vitova udovica i majka njegove djece, umrla. Kay nije prisustvovala pogrebu, a Michael je i dalje odlu\xc4\x8dan da se obra\xc4\x8duna s Fredom. Connie (koja pokazuje sve vi\xc5\xa1e zrelosti) razgovara s njim, a nakon toga Michael se posljednji put zagrlio s Fredom. Kasnije, Fredo i Michaelov sin, Anthony, postaju bliski tijekom pecanja. U isto vrijeme Michael, Hagen i Rocco Lampone raspravljaju o kona\xc4\x8dnom obra\xc4\x8dunu s Hymanom Rothom, kojem je odbijen azil u Izraelu kao umirovljenom \xc5\xbeidovskom biznismenu. Hagen sugestira da su Michaelovi planovi kako ubiti bra\xc4\x87u Rosato i Rotha radi osvete nepotrebni, ali Michael odbija savjet. Hagen posje\xc4\x87uje Franka Pentangelija u vojnoj bazi i predla\xc5\xbee mu da po\xc4\x8dini samoubojstvo, u stilu starih Rimljana kojima je obe\xc4\x87ano da \xc4\x87e im obitelji biti zbrinute._NEWLINE_Kay posje\xc4\x87uje svoju djecu i odlazi po Michaelovu dolasku, koji je okrutno izbacuje. Kao i u prvom filmu, nastavak dose\xc5\xbee svoj vrhunac u slijedu ubojstava. Na posjedu Corleoneovih, na jezeru Tahoe, Al Neri priprema \xc4\x8damac da Fredo i Anthony mogu i\xc4\x87i pecati. Fredo kazuje Anthonyju pri\xc4\x8du kako je uhvatio ribu kao dje\xc4\x8dak kad je molio Zdravomariju. Me\xc4\x91utim, Connie ka\xc5\xbee Anthonyju da ne mo\xc5\xbee i\xc4\x87i pecati jer mora i\xc4\x87i s Michaelom u Reno. Hyman Roth sti\xc5\xbee na aerodrom, spreman da se preda. Ubio ga je Rocco Lampone, preru\xc5\xa1en u novinara, ali Lampone je tako\xc4\x91er ubijen. U vojnoj bazi Frank Pentangeli je na\xc4\x91en mrtav, prerezanih zape\xc5\xa1\xc4\x87a dok je sjedio u kadi. Kona\xc4\x8dno, Neri ubija Freda na pecanju dok je molio Zdravomariju._NEWLINE_Film se vra\xc4\x87a u 1941., gdje se obitelj priprema za ro\xc4\x91endansko iznena\xc4\x91enje za Vita Corleonea. Sonny upoznaje Carla Rizzija sa svojom bra\xc4\x87om i sestrom Connie. Pri\xc4\x8daju o nedavnom japanskom napadu na Pearl Harbour, a Michael \xc5\xa1okira sve priop\xc4\x87iv\xc5\xa1i im da se upravo prijavio u marince. Sonny se izruguje Michaelovu izboru, a Tom Hagen spominje kako njihov otac pola\xc5\xbee velike nade u Michaela. Jedino Fredo podupire bratovu odluku. Svi osim Michaela odlaze do\xc4\x8dekati Vita Corleonea. U posljednjoj sceni filma Michael sjedi pokraj jezera Tahoe, u tihom razmi\xc5\xa1ljanju.\n_START_SECTION_\nKritike\n_START_PARAGRAPH_\nKum II smatra se najuspje\xc5\xa1nijim nastavkom u filmskoj povijesti te je sigurno jedan od najnagra\xc4\x91ivanijih. Mnogi kriti\xc4\x8dari su naglasili kako je jednako dobar, mo\xc5\xbeda \xc4\x8dak i bolji od originala. Na IMDb-u se konstantno nalazi me\xc4\x91u 5 najboljih filmova u povijesti, po odabiru glasa\xc4\x8da._NEWLINE_Kako su desetlje\xc4\x87a pro\xc5\xa1la, kao prvi film, Kum II ostaje jedan od najboljih filmova svih vremena. Kao i film sam, i izvedba Ala Pacina postala je legendarna. Mnogi kriti\xc4\x8dari njegovu su izvedbu u ovom filmu ocijenili kao najbolju u njegovoj karijeri i jednu od najboljih svih vremena. 2006. je \xc4\x8dasopis Premier objavio listu 100 najve\xc4\x87ih izvedbi svih vremena, a Pacinova se na\xc5\xa1la na 20. mjestu.\n_START_SECTION_\nNastavak\n_START_PARAGRAPH_\nU redateljskom komentaru na DVD izdanju (objavljenom 2002.), Coppola je rekao kako je ovo bio prvi veliki film koji je koristio "Part II" u naslovu. Paramountu se isprva nije svidjela ta ideja jer je vjerovao kako ljudi ne\xc4\x87e htjeti gledati film takvog naziva jer navodno ne bi bili zainteresirani za dodatak originalnoj pri\xc4\x8di. Uspjeha Kuma II po\xc4\x8deo je holivudsku tradiciju broj\xc4\x8danog ozna\xc4\x8davanja nastavaka.'